Γαρίδες με γκόγκες, ντομάτα και σφέλα
Εύκολη συνταγή με παραδοσιακά ζυμαρικά και ντοματένια γεύση.
500 γρ. γκόγκες (παραδοσιακά ζυμαρικά κυρίως της Πελοποννήσου, σε παντοπωλεία), 24 γαρίδες, μέτριου μεγέθους, φρέσκες ή κατεψυγμένες, καθαρισμένες από κελύφη, ουρές, κεφάλια και το «εντεράκι» που διατρέχει τη ράχη τους, 300 ml ζωμός λαχανικών ή νερό, 50 ml ελαιόλαδο + λίγο για το σερβίρισμα, 300 γρ. ντοματίνια, ξεφλουδισμένα, 50 γρ. φρέσκα κρεμμυδάκια, ψιλοκομμένα, 1 κουτ. γλυκού ξύσμα λεμονιού, 1/2 κουτ. γλυκού εστραγκόν ξερό, τριμμένο, 1 κουτ. γλυκού αλάτι, 200 γρ. τυρί σφέλα (σε μεγάλα σούπερ μάρκετ και παντοπωλεία), τριμμένη, τα φύλλα από 5-6 κλωνάρια μαϊντανό, ψιλοκομμένα, κορφούλες φρέσκιας ρίγανης, για το στόλισμα (προαιρετικά)
Για να φτιάξουμε γαρίδες με γκόγκες, ντομάτα και σφέλα, αρχικά βράζουμε τις γκόγκες σε άφθονο αλατισμένο νερό που κοχλάζει, για όσα λεπτά αναγράφεται στη συσκευασία τους (συνήθως 20- 25 λεπτά). Στη συνέχεια, τις στραγγίζουμε και αφήνουμε στην άκρη.Με κοφτερό μαχαιράκι χαράσσουμε βαθιά τις γαρίδες κατά μήκος της ράχης τους (για ευκολία, εκεί όπου αφαιρέσαμε το «εντεράκι» τους), μέχρι να ανοίξουν σαν πεταλούδα αλλά να μην κοπούν στα δύο.Σε μια φαρδιά και ρηχή κατσαρόλα ζεσταίνουμε τον ζωμό ή το νερό και, όταν αρχίσει να αχνίζει.Ρίχνουμε το ελαιόλαδο, τα ντοματίνια και το κρεμμυδάκι. Αφήνουμε τα υλικά να πάρουν μία βράση.Προσθέτουμε τις στραγγισμένες γκόγκες και μαγειρεύουμε για 3 λεπτά. Στη συνέχεια, προσθέτουμε το ξύσμα λεμονιού, το εστραγκόν και το μισό αλάτι και ανακατεύουμε. Τέλος, ρίχνουμε τις γαρίδες και το υπόλοιπο αλάτι και ανακατεύουμε. Μαγειρεύουμε για 3-4 λεπτά, μέχρι να γίνουν οι γαρίδες, και τραβάμε από τη φωτιά.Με τρυπητή κουτάλα μοιράζουμε σε πιάτα τις γκόγκες και τις γαρίδες και περιχύνουμε με τη σάλτσα της κατσαρόλας. Ραντίζουμε με λίγο ωμό ελαιόλαδο, σκορπίζουμε τριμμένη σφέλα και τα φυλλαράκια μαϊντανού και, αν θέλουμε, στολίζουμε με κορφούλες από φρέσκια ρίγανη.
Γαρίδες,Ντομάτα,Τυρί,25η Μαρτίου